Watter veranderinge wil die DA nou aanbring?Argieffoto: DA/Facebook. Dit is werklik moeilik om altoos uit te maak hoe die DA oor enige gegewe onderwerp voel. Onlangs is daar juis weer eens oor swart ekonomiese bemagtiging (SEB) koppe gestamp. Hul nuwe jong en belowende beleidshoof, Gwen Ngwenya, het in ’n artikel in Business Day verklaar dat die party SEB vaarwel geroep het op ’n vergadering van hul federale raad omdat dit misluk het. Liberale LP’s soos Michael Cardo en Gavin Davis – en ’n groot segment van die party se steunbasis – het hul steun aan Ngwenya en “die besluit” toegesê. James Selfe, die party se federale raad se voorsitter, het daarna inderhaas Ngwenya se verklaring betwis en hernieude steun vir SEB uitgespreek. “Die DA se posisie oor breëbasis-SEB is duidelik. Ons glo dat ras ’n aanduider is van wie voorheen benadeel is. Ons ondersteun – ten volle – die bedoeling en gees van SEB.” Zwakele Mncwango, die DA se provinsiale leier in KwaZulu-Natal, het ook gesê die verwerping van SEB is onwaar. Insgelyks kan mens talle kwessies opnoem waaroor daar hard koppe in die party gestamp word – en waaroor die party met ander rolspelers koppe stamp. Daar was byvoorbeeld Helen Zille teen Lindiwe Mazibuko oor regstellende aksie. Die nuutste een is adv. Glynis Breytenbach, Phumzile van Damme en ander leiers in die DA wat teen AfriForum en, meer spesifiek, dié burgerregte-organisasie se adjunkhoof, Ernst Roets, se standpunte oor onteiening sonder vergoeding gekant is en te velde getrek het. Ná ’n uitmuntende verdediging van eiendomsreg, ’n deeglike en feitelik-onberispelike geskiedenisles en verwerping van die ANC se Nasionaal Demokratiese Rewolusie (NDR) deur Roets het Breytenbach gesê sy kon met niks saamstem wat hy gesê het nie. Níks nie. Van Damme het uitgesproke aanvalle op AfriForum geloods. Sommige DA-leierfigure lê feitlik uitsluitlike klem op wat Roets nié gesê het nie of ignoreer die kwessie en die ANC en EFF se klakkelose kritiek op Roets, eerder as om onteiening sonder vergoeding – die eintlike kwessie – te veroordeel. En soos ons nou sien, is hierdie kwessies en gevegte ver van afgehandel – beide binne die DA en ook tussen die DA en ander rolspelers. Tewens, een van die mees problematiese aspekte van die hedendaagse DA is sy noue verbintenis met die EFF. Dit was van meet af naïef om te dink die EFF gaan die korrupsievegtende krygers wees wat die DA gaan help om sukkelende munisipaliteite reg te ruk. Hoe kon ’n klomp dweepsieke, Marxistiese rassiste met hul politieke wortels in die ANC ooit werklike ten gunste van goeie regering wees? Getuig hoegenaamd enigiets daarvan dat hulle ooit harmonie in koalisieregerings sou nastreef? Mens hoef net een keer na hul webwerf te kyk om te weet hul verderflike (en onsamehangende) ideologie is die wortel van die kwaad. Art. 26 van hul Akte van Oprigting lui soos volg: “The EFF is a radical, leftist, anti-capitalist movement.” In Art. 29 word daar ’n paar pilare vir ekonomiese emansipasie uiteen gesit. Dit sluit, onder meer, die onteiening van grond sonder vergoeding in en die nasionalisering van die myne, banke en ander strategiese sektore van die ekonomie. Die EFF-leier en voormalige ANC-jeugleier, Julius Malema, het al telkens growwe haatspraak teen wit mense gepleeg en AfriForum se private vervolgingseenheid gaan hom oor korrupsie en bedrog vervolg. Hy het in die verlede na die afsetting van Atholl Trollip as burgemeester van die Nelson Mandelabaai Metro verwys as die “afsny van die keel van witheid”. Tog bly die DA se leiers verdeeld en tog grootliks verknog aan die EFF. Nadat die EFF gehelp het dat Trollip verwyder is, het Maimane in ’n nuusbrief op die DA se webwerf na die “koalisie van korrupsie” tussen die EFF en ANC verwys. Die vraag is hoekom die EFF se korrupsie oorgesien is toe hulle die DA bygestaan het, maar nou onaanvaarbaar is as hulle in die ANC se kraal is. Klaarblyklik is hulle ook nie te korrup vir Solly Msimanga, uitvoerende DA-burgemeester van die Stad Tshwane (Pretoria en omstreke), nie. Nadat die EFF deur middel van ’n mislukte mosie van wantroue van hom wou ontslae raak, het hy nietemin beteuterd jeens die media erken dat hy steeds na hulle wil uitreik. Volgens hom is dit waansinnig om te dink dat die DA sonder die EFF kan regeer. In reaksie het die EFF aangevoer dat niks hulle van stryk sal bring om van hom ontslae te raak nie. Als dui daarop dat Herman Mashaba, Msimanga se DA-eweknie in Johannesburg, ewe verknog is aan die EFF en dat die stert as’t ware die hond rondswaai. Ek as kieser en talle ander goeie mense in die DA en die land kan hulle nie met die EFF of hul ideologie vereenselwig nie. Dis tyd dat ons ons voet hieroor en ander sake begin neersit. Die vraag is hoe lank die DA nog die EFF gaan paai aangesien laasgenoemde die DA se tradisionele kiesers, gewone lede en hul raadslede weens hul ras verfoei en uitgesproke antiwit rassiste is. En ook omdat die EFF ewe korrup, of selfs meer korrup, is as die ANC en elke plek destabiliseer waar hulle skynbaar help regeer. Iewers moet jy besluit wie jy wil wees en wie jou vriende en vennote gaan wees sodat die kiesers en jou eie lede weet waar hulle met jou staan. Die DA gaan glo op 22 September ’n groot aankondiging maak. Hul webwerf lui dat verandering kom. Mens wonder net watter soort aankondiging dit gaan wees en welke veranderinge dit gaan meebring. Kom ons wag en vind uit, want die party is eerlikwaar by ’n kruispad en moet weldra vele keuses begin maak – soos hoe lank hulle nog met die EFF gaan saamwerk – of geleidelik sal wegkwyn.